als_Latn dik_Latn sag_Latn
Prapaskenat në PS: Emrat e 19 ministrave të rinj, Ngjela refuzon RamënAktualitet, Flash e Enjte, 1 Gusht, 2013 | 09:08 am Rama prezanton Qeverinë. I gjithë ekipi nga PS, asnjëherë më parë ministra.
LSI merr 5 ministri, kabineti i ri qeveritar do ketë 6 gra. Peleshi pranoi i fundit.
Ngjela refuzon Ministrinë e Marrëdhënieve me Kuvendin.
Kryeministri i zgjedhur, Edi Rama, prezantoi dje emrat e kabinetit të ri qeveritar. Dje në mesditë, Rama i dha fund hamendësimeve disajavore rreth emrave të ministrave me të cilët ai do të punojë katër vitet e ardhshme. Që në fillim të fjalës së tij, Rama nuk e fshehu surprizën që do të komunikonte për disa emra dhe postet që disa të tjerë do të mbanin. Kryeministri i zgjedhur komunikoi Mimi Kodhelin ministre të Mbrojtjes, një post që tradicionalisht në Shqipëri është mbajtur nga ministra meshkuj. Por ashtu dhe emri i zv.kryeministrit Niko Peleshi ishte një surprizë, pasi ai nuk ishte hamendësuar nga askush se do të ishte pjesë e qeverisë së re. Rama tha se për të arritur ndryshimin e pritshëm ka krijuar një ekip me ministra të rinj. “Për t’i paraprirë këtij ndryshimi qysh në përzgjedhje, është ndërtuar një skuadër me thuajse 90% të njerëzve që ulen për herë të parë në karrigen ministrore dhe me më shumë gra se ndoshta ç’kanë pasur të gjitha qeveritë e Shqipërisë të marra së bashku në këta njëzet vjet”, tha Rama. Kreu i PS-së prezantoi dhe një zonjë që vjen nga shoqëria civile, ajo është Mirela Kumbaro, ministrja e re e Kulturës. Sipas profileve që kanë mbuluar në detyrat partiake, por dhe parlamentare, disa nga ministrat e rinj përputhen me postin që kanë marrë. Ditmir Bushati, ministër i Jashtëm, kryetar aktual i Komisionit Parlamentar të Integrimit dhe i pranishëm në të gjitha takimet me faktorin ndërkombëtar në PS. Arben Ahmetaj, ministër i Zhvillimit Ekonomik, Tregtisë dhe Sipërmarrjes, është sekretari për biznesin dhe grupet e interesit ndërsa drejtoi grupin e punës në marrëdhëniet me sipërmarrjen në hartimin e programit. Por në qeverinë e re Rama prezantoi dhe ministrat e LSI-së, të cilët, sipas marrëveshjes, nuk do të mbanin të njëjtat ministri. LSI mori pesë poste ministrore, tri prej të cilave ishin ministra në qeverinë “Berisha”, Haxhinasto, Naço dhe Panariti, ndërsa Klajda Gjosha dhe Lefter Koka janë ministra për herë të parë.
QEVERIA E RE
Kryeministër Edi RAMA
Zv/Kryeministër Niko PELESHI
1. Ministër i Financave Shkëlqim CANI
2. Ministër i Brendshëm Saimir TAHIRI
3. Ministre e Mbrojtjes Mimi KODHELI
4. Ministër i Jashtëm Ditmir BUSHATI
5. Ministre e Integrimit Europian Klajda GJOSHA
6. Ministër i Drejtësisë Nasip NAÇO
7. Ministër i Zhvillimit Ekonomik, Tregtisë dhe Sipërmarrjes Arben AHMETAJ
8. Ministër i Energjisë dhe Industrisë Damian GJIKNURI
9. Ministër i Transportit dhe Infrastrukturës Edmond HAXHINASTO
10. Ministre e Zhvillimit Urban dhe Turizmit Eglantina GJERMENI
11. Ministër i Bujqësisë, Zhvillimit Rural dhe Administrimit te Ujërave Edmond PANARITI
12. Ministër i Shëndetësisë Ilir BEQJA
13. Ministre e Arsimit dhe Sportit Lindita NIKOLLA
14. Ministër i Mirëqenies Sociale dhe Rinisë Erion VELIAJ
15. Ministre e Kulturës Mirela KUMBARO
16. Ministër i Mjedisit Lefter KOKA
17. Ministër për Marrëdhëniet me Parlamentin Ilirian CELIBASHI
18. Ministre për Inovacionin dhe Administratën Publike Milena HARITO
19. Ministër për Çështjet Vendore Bled ÇUÇI
Kreu i Grupit
Pritet që “të vjetrit” e PS të zhvillojnë një garë tashmë mes tyre për drejtimin e Grupit Parlamentar socialist. Dy prej kandidatëve, Blushi dhe Majko, e kanë pasur më parë këtë detyrë, por nuk përjashtohet dhe drejtimi i Grupit nga një prej deputeteve gra në PS. Arta Dade, Valentina Leskaj por dhe Olta Xhaçka priten të jenë në garën që deputetët socialistë do të zhvillojnë me nisjen e parlamentit të ri në muajin shtator.
Pakti me LSI
E zbuluar vetëm pak javë pas konkretizimit të saj, marrëveshja e bashkëqeverisjes PS-LSI përfshinte marrjen e pesë ministrive, por me kushtin që të mos ishin të njëjta ministri me ato që LSI kishte drejtuar në qeverinë Berisha. Një tjetër kusht i vendosur nga socialistët, ishte dhe mos përfshirja e asnjë prej ministrave të qeverisjes Berisha në qeverinë e re Rama. Por lista e djeshme tregoi se nga pesë ministri që LSI ka marrë, tre prej ministrave, Haxhinasto, Panariti dhe Naço ishin pjesë e qeverisë Berisha.
Zv/Kryeministër Niko PELESHI
Niko PELESHI
Dy herë kryetar i bashkisë së Korçës. I suksesshëm si sipërmarrës, Niko Peleshi ishte kryetar i Dhomës së Tregtisë së rrethit të Korçës. Në vitin 2007 ai mori poste drejtuese në Partinë Socialiste duke drejtuar degën e saj në këtë qytet. Në 2013 ai u kooptua në kryesinë e PS.
1. Ministër i Financave Shkëlqim CANI
Shkëlqim CANI
Prej vitesh në forumet drejtuese të PS, gjatë viteve 1997-2004, ka mbajtur postin e Guvernatorit të Bankës. Në zgjedhjet e vitit 2013, Cani u zgjodh deputet i qarkut të Dibrës. Eshtë anëtar i Kryesisë së PS. Ka punuar si specialist në Bankën Botërore në SHBA.
2. Ministër i Brendshëm Saimir TAHIRI
Saimir TAHIRI
Deputet që prej vitit 2009, anëtar i Komisionit Ligjeve, nënkryetar i Grupit Parlamentar të PS. I diplomuar në jurisprudencë, në vitet 2005-2007 ka qenë zëdhënës i PS-së, nga viti 2008 e në vazhdim: drejtor Ekzekutiv i fondacinit “Qemal Stafa” dhe Akademisë Politike të PS-së.
3. Ministre e Mbrojtjes Mimi KODHELI
Mimi KODHELI
Deputete prej vitit 2009. Nënkryetare e Komisionit të Ekonomisë. Në 2010 merr gradën “Doktoraturë” (PhD) në Ekonomi dhe Financa Ndërkombëtare, Universiteti i Veronës, Itali. Në 2002-2005 ka mbajtur postin e zv.kryetares së Bashkisë së Tiranës. Pedagoge në disa universitete.
4. Ministër i Jashtëm Ditmir BUSHATI
Ditmir BUSHATI
Deputet prej vitit 2009. Kryetar i Komisionit të Integrimit. Ka qenë anëtar i Komitetit të Përbashkët Parlamentar të Stabilizim-Asociimit BE-Shqipëri. 2007-2009: anëtar i Këshillit Bashkiak të Tiranës. Autor i shumë publikimeve në fushën e së Drejtës Europiane e Ndërkombëtare.
5. Ministre e Integrimit Europian Klajda GJOSHA
Klajda GJOSHA
Në vitin 2012 u emërua në postin e zv.ministres së Punës, vend të cilin e mbajti deri në prill 2013. Më parë ka punuar në të njëjtin dikaster në postin e drejtorit të menaxhimit të zyrës së punës në Tiranë si dhe drejtore e menaxhimit të sektorit të projekteve në Bashkinë e Tiranës.
6. Ministër i Drejtësisë Nasip NAÇO
Nasip NAÇO
Deputet prej viti 2009, zv.kryetar i Kuvendit 2012-2013. Prej 2011-2012 ka mbajtur postin e ministrit të Energjetikës. Ka qenë drejtor i Shërbimit të Përmbarimit Gjyqësor dhe prokuror në Drejtorinë Kundër Krimit të Organizuar pranë zyrës së prokurorit të Përgjithshëm.
7. Ministër i Zhvillimit Ekonomik, Tregtisë dhe Sipërmarrjes Arben AHMETAJ
Arben AHMETAJ
Deputet prej vitit 2009. Qershor 2003-shtator 2004, zv.ministër i Energjisë; shtator 2004-qershor 2005, zv.ministër i Integrimit. Këshilltar për çështjet fiskale, Banka Amerikane e Shqipërisë, janar 1999-qershor 1999; drejtor i Përgjithshëm i Tatimeve 1998-1999.
8. Ministër i Energjisë dhe Industrisë Damian GJIKNURI
Damian GJIKNURI
Deputet prej vitit 2009. Në vitin 2010 sekretar për Çështjet Zgjedhore dhe bashkëhartues i Kodit Zgjedhor më 2008 dhe 2013. Anëtar i Komisionit Parlamentar të Ligjeve. Tetor 2001-dhjetor 2004 ka qenë sekretar i Përgjithshëm i Ministrisë së Mbrojtjes.
9. Ministër i Transportit dhe Infrastrukturës Edmond HAXHINASTO
Edmond HAXHINASTO
Në 2009-2010 ka qenë zv.ministër i Transporteve. Nga 2010 deri më 2013-n, mbajti postet e ministrit të Jashtëm, ministrit të Ekonomisë dhe zv.kryemninistrit. Ka qenë ndër themeluesit e LSI-së dhe aktualisht është anëtar i Kryesisë së kësaj force politike.
10. Ministre e Zhvillimit Urban dhe Turizmit Eglantina GJERMENI
Eglantina GJERMENI
Deputete prej vitit 2009, anëtare e Komisionit për Shëndetësinë. Anëtare e Kryesisë së PS. Shtator 1995-nëntor 2008, pedagoge në Universitetin e Tiranës; konsulente kombëtare pranë organizatave ndërkombëtare UNDP, UNIFEM, OSCE.
11. Ministër i Bujqësisë, Zhvillimit Rural dhe Administrimit te Ujërave Edmond PANARITI
Edmond PANARITI
Ministër i Punëve të Jashtme nga 2011-2012. Më parë ka qenë nënkryetar i Bashkisë së Tiranës, si dhe për tre vjet ka punuar si zyrtar dhe koordinator programi në Organizatën Botërore të Shëndetësisë. Ishte kandidat për deputet në Durrës.
12. Ministër i Shëndetësisë Ilir BEQJA
Ilir BEQJA
Pas lënies së mandatit nga Kuvendi në vitin 2009, Beqja u angazhua si sekretar për Programin në PS. Koordinoi të gjitha grupet e punës, ndërsa mbështeti shumë reformën fiskale dhe atë të shëndetësisë falas për të gjithë. Ka qenë drejtor i ISSH-së deri në 2005.
13. Ministre e Arsimit dhe Sportit Lindita NIKOLLA
Lindita NIKOLLA
Prej dy mandatesh, Lindita Nikolla ka mbajtur detyrën e kryetares së Njësisë Bashkiake Nr. 1. Nikolla është anëtare e Kryesisë së Partisë Socialiste dhe një nga përfaqësueset e kësaj partie në disa nga betejat politike që PS ka zhvilluar dy vitet e fundit.
14. Ministër i Mirëqenies Sociale dhe Rinisë Erion VELIAJ
Erion VELIAJ
Themelues në vitin 2003 i lëvizjes “MJAFT” deri në 2007. Në zgjedhjet e 2009 ai ishte kandidat për në Kuvendin e Shqipërisë përmes listës civile “G99”. Në vitin 2011 Veliaj iu bashkua Kryesisë së Partisë Socialiste të Shqipërisë si sekretar për Rininë dhe Emigracionin.
15. Ministre e Kulturës Mirela KUMBARO
Mirela KUMBARO
Eshtë diplomuar pranë Ecole Superieure des Traducteurs et des Interpretes në Université Paris III, Sorbonne Nouvelle. Si përkthyese e gjuhës frënge ka sjellë në shqip disa nga kryeveprat e letërsisë botërore. Prej vitesh është pedagoge pranë Universitetit të Tiranës.
16. Ministër i Mjedisit Lefter KOKA
Lefter KOKA
Deputet prej vitit 2009, anëtar i Komisionit të Ekonomisë dhe Financave. I diplomuar në Fakultetin Ndërkombëtar të Shkencave Juridike, Strugë. Gjatë viteve 2003 – 2007 ka qenë kryetar i Bashkisë së qytetit Durrës dhe anëtar i Këshillit të Qarkut të këtij qyteti.
17. Ministër për Marrëdhëniet me Parlamentin Ilirian CELIBASHI
Ilirian CELIBASHI
Në 2001 u zgjodh anëtar i KQZ nga Këshilli i Lartë i Drejtësisë. Po në shkurt të atij viti ai u zgjodh kryetar i KQZ-së. Qëndroi në këtë detyrë deri në përfundim të mandatit, në prill të vitit 2006. Në vitin 2013
u zgjodh deputet si përfaqësues i qarkut të Fierit.
18. Ministre për Inovacionin dhe Administratën Publike Milena HARITO
Milena HARITO
E diplomuar në degën e Informatikës në Fakultetin e Shkencave Tiranë. Ka kryer studimet pasuniversitare në Francë, në Universitetin Paris VI. Në vitin 1997 mori titullin “Doktor i Shkencave” në Teknologjinë e Informacionit dhe Komunikimeve Elektronike.
19. Ministër për Çështjet Vendore Bled ÇUÇI
Bled ÇUÇI
Ka mbajtur postin e nënsekretarit për Çështjet Zgjedhore në PS. Çuçi është i njohur si përfaqësuesi ligjor i PS-së në Komisionin Qendror të Zgjedhjeve dhe Kolegjin Zgjedhor. Çuçi ka marrë pjesë në grupet e punës për hartimin e Kodit të ri Zgjedhor me PD në 2013.
ARISTIR LUMEZI
als_Latn als_Latn als_Latn als_Latn als_Latn als_Latn bos_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn bos_Latn grn_Latn als_Latn als_Latn scn_Latn als_Latn als_Latn ltg_Latn als_Latn als_Latn swh_Latn als_Latn als_Latn azj_Latn als_Latn als_Latn sna_Latn als_Latn als_Latn por_Latn als_Latn als_Latn bos_Latn als_Latn als_Latn scn_Latn als_Latn als_Latn ltz_Latn als_Latn als_Latn lin_Latn als_Latn als_Latn ltz_Latn als_Latn als_Latn als_Latn als_Latn als_Latn als_Latn als_Latn als_Latn epo_Latn als_Latn als_Latn eus_Latn als_Latn als_Latn umb_Latn als_Latn als_Latn min_Latn als_Latn als_Latn als_Latn tso_Latn als_Latn als_Latn eng_Latn als_Latn hat_Latn